Ispaniyaning "Real" va "Atletiko" jamoalari muxlislariga Chempionlar ligasi finali uchun 20 mingtadan chipta ajratiladi. Bu haqda As xabar tarqatgan. Manbaning ma’lumotiga ko‘ra, final uchrashuvi chiptalari narxlari 70 yevrodan 440 yevrogacha bo‘ladi. YeChLning finali 28 may kuni Milandagi "San-Siro" stadionida bo‘lib o‘tadi. Bu stadion 80 ming tomoshabinni sig‘dira oladi. 2000/01 yilgi mavsumda ham YeChL finali aynan shu stadionda o‘tkazilgan, o‘sha uchrashuvda "Bavariya" o‘yindan keyingi penaltilar seriyasida "Valensiya"ni mag‘lubiyatga uchratgandi. O‘shanda "Bavariya" va "Valensiya" muxlislari uchun 23 mingtadan chipta ajratilgandi. Bundan oldin ham "Real" va "Atletiko" jamoalari YeChL finalida to‘qnash kelishgan, 2013/14 yilgi mavsumdagi finalning asosiy vaqti 1:1 hisobida yakunlangach, "Real" qo‘shimcha bo‘limlarda 3ta gol urib 4:1 hisobida g‘alaba qozongandi.